Metrobeampte geskiet tydens geweld ná verkiesingArgieffoto ŉ Beampte van die eThekwini-metropolisie is Maandag in sy mond geskiet en gewond nadat ŉ betoging in Durban uitgebreek het weens inwoners se ontevredenheid met die verkiesingsuitslae. Lt.kol. Thulani Zwane, provinsiale polisiewoordvoerder van KwaZulu-Natal, het gesê die betoging het in Amaote in Inanda plaasgevind. “Die betogers is na bewering ongelukkig oor die manier hoe die Onafhanklike Verkiesingskommissie die verkiesing in hul wyk hanteer het,” het Zwane gesê. “Hulle is nie gelukkig met die uitslae nie en was ondersteuners van ŉ onafhanklike kandidaat in die gebied.” Tydens die munisipale verkiesing op 3 Augustus het altesaam 57 onafhanklike kandidate vir verskillende wyke in die eThekwini-gebied gestaan. Uit die 57 kandidate kon slegs vier daarin slaag om tot ŉ wyk verkies te word. Zwane het gesê die situasie het intussen bedaar en die polisie is steeds in die gebied om dit te monitor. Die skietery word ondersoek.